אלכס שטילוב

אלכסנדר (אלכס) שטילוב (ברוסית: Александр Шатилов; נולד ב-22 במרץ 1987) הוא מתעמל עבר ישראלי יליד ברית המועצות. אלוף אירופה בהתעמלות מכשירים ובעל שתי מדליות ארד מאליפות העולם. הוא המתעמל הישראלי הראשון שזכה במדליות זהב וכסף באליפות אירופה, המתעמל הישראלי הראשון שזכה במדליה באליפות העולם, וגם מתעמל המכשירים הישראלי הראשון שהעפיל לשלב הגמר במשחקים האולימפיים ובאליפות העולם. להישגים אלה הגיע בתרגיל הקרקע, בו הוא מצטיין. שטילוב נולד וגדל בטשקנט שבאוזבקיסטן הסובייטית, למשפחה רוסית ממוצא יהודי. אמו אלה היא מתעמלת עבר ומאמנת התעמלות בהווה. הוא החל להתעמל בגיל 5, ובגיל 12 החל ללמוד בפנימיית ספורט לנוער. לאחר שמשפחתו עלתה עמו לישראל בגיל 15 בשנת 2002, המשיך להתאמן במסגרת מועדון מכבי תל אביב יחד עם מאמנו סרגיי וייסבורג. בשנת 2006, באליפות העולם שנערכה באורהוס, סיים שטילוב במקום השביעי בגמר תרגיל הקרקע. ב-2007, באליפות העולם שנערכה בשטוטגרט, סיים במקום החמישי בשלב הגמר בתרגיל הקרקע. באותה שנה זכה גם במדליית ארד בתחרות במוסקבה במסגרת סבב גביע העולם. באולימפיאדת בייג'ינג (2008) סיים במקום השמיני בתרגיל הקרקע. לאחר האולימפיאדה השתתף בתחרות במסגרת סבב גביע העולם, שנערכה בגלאזגו, וזכה במדליית זהב. באליפות אירופה שנערכה במילאנו בשנת 2009 זכה שטילוב במדליית ארד בתרגיל הקרקע ובכך הפך למתעמל הישראלי הראשון בכל הזמנים שעלה על הפודיום באליפות בינלאומית חשובה. נוסף לכך, סיים במקום שמיני בגמר הקרב רב. באותה שנה, באליפות העולם שנערכה בלונדון זכה שטילוב במדליית ארד בתחרות תרגילי הקרקע בתוצאה של 15.575 נק', לאחר מריאן דרגולסקו מרומניה (15.700 נק') וז'ו קאי מסין (15.675 נק'), וסיים במקום ה-11 בשלב הגמר בקרב רב בתוצאה של 85.825 נק'. בכך הפך שטילוב למתעמל הישראלי הראשון שזכה במדליה באליפות העולם. באביב 2010 נפצע שטילוב בברכו ועבר ניתוח, ונעדר מרוב התחרויות במשך השנה. הוא חזר להתחרות רק זמן קצר לפני אליפות העולם שנערכה ברוטרדם, הולנד באוקטובר 2010, בה סיים במקום הרביעי בתרגיל הקרקע, והחמיץ ב-33 אלפיות את מדליית הארד, לאחר שעלה לשלב הגמר מהמקום השני. נוסף לכך הוא סיים במקום העשירי בגמר הקרב רב. במסגרת סבב גביע העולם שנערכה בקוטבוס שבגרמניה במרץ 2011 זכה שטילוב במדליית כסף בתרגיל הקרקע. באפריל אותה שנה, זכה במדליית כסף בתרגיל הקרקע באליפות אירופה שהתקיימה בברלין. באליפות העולם שנערכה בטוקיו באוקטובר 2011, שחזר שטילוב את הישגו משנת 2009 וזכה במדליית הארד בתרגיל הקרקע ביחד עם היפוליטו מברזיל בתוצאה של 15.466 נק', אחרי קוהיי אוצ'ימורה מיפן (15.633 נק') וז'ו קאי (15.500 נק'). הישג זה הקנה לו את הקריטריון לאולימפיאדת לונדון (2012). נוסף לכך, הוא סיים במקום ה-13 בגמר הקרב רב בתוצאה של 87.433 נק'. באולימפיאדת לונדון סיים שטילוב במקום שישי בתרגיל הקרקע בתוצאה של 15.333 נק', הדירוג הגבוה ביותר של מתעמל ישראלי במשחקים האולימפיים ובמקום 12 בתחרות קרב רב אישי. (קרקע – 15.600 נק', מקום ראשון; סוס סמוכות – 14.266 נק' (מיקום: 9); טבעות – 14.200 נק', (18); קפיצות – 15.133 נק', (18); מקבילים – 14.400 נק', (21); מתח – 14.833 נק', (10)). גם בשלב המוקדמות הוא דורג במקום 12, וכן עלה לגמר בתרגיל הקרקע. הוא צבר במוקדמות 89.032 נקודות בששת המכשירים: 14.700 במקבילים, 15 במתח, 15.633 בקרקע, 14.133 בסוס הסמוכות, 14.033 בטבעות ו-15.533 בקפיצות. באליפות אירופה שנערכה במוסקבה באפריל 2013 זכה שטילוב במדליית זהב בתרגיל הקרקע בצוותא עם מקס ויטלוק מבריטניה בתרגיל הקרקע בתוצאה של 15.333 נק' ובכך היה למתעמל הישראלי הראשון והיחיד שזכה במדליית זהב באליפות אירופה. נוסף לכך, הוא סיים במקום רביעי בתרגיל על המתח (14.733 נק'). באולימפיאדת ריו דה ז'ניירו (2016) סיים שטילוב את דרכו כבר בשלב המוקדמות בתרגילי המתח והקרקע, ובכך לראשונה מאז האולימפיאדה הראשונה שלו הוא לא העפיל לגמר אולימפי. באליפות אירופה שנערכה בקלוז', רומניה באפריל 2017 זכה שטילוב במדליית ארד בתרגיל קרקע בתוצאה של 14.400 נקודות. באליפות אירופה 2019 שנערכה בשצ'צ'ין, פולין העפיל שטילוב לגמר תרגיל הקרקע מהמקום השביעי עם ציון של 14.566 נקודות. בוסף, שטילוב העפיל לגמר הקרב רב מהמקום העשירי עם ציון כולל של 82.265 נקודות: 14.566 נקודות בתרגיל הקרקע, 13,466 נקודות בסוס סמוכות, 12.900 נקודות בטבעות, 14.000 נקודות בשולחן הקפיצות, 13.633 נקודות במקבילים ו-13.700 נקודות בתרגיל המתח. שטילוב בחר לא להשתתף בגמר הרב קרב לטובת ההכנות להשתתפותו בגמר תרגיל הקרקע. שטילוב סיים במקום ה-5 ולא זכה במדליה בגמר תרגיל הקרקע עם ציון של 14.466 נקודות. אולימפיאדת טוקיו 2020 הייתה הרביעית שלו בקריירה. הוא התחרה במוקדמות תרגיל הקרקע וקיבל את הציון 13.500, שלא הספיק לעלייה לגמר. שטילוב הוא המתעמל הגבוה ביותר שהשתתף במשחקים האולימפיים. אולימפיאדת טוקיו 2020 הייתה התחרות האחרונה של שטילוב והחלטתו לפרישה נבעה מגילו. ב-9 בדצמבר 2021, שטילוב הכריז על פרישתו במסיבת עיתונאים, ועל מינויו למנהל נבחרת התעמלות המכשירים לגברים. בשנת 2022 השתתף בעונה השמינית של תוכנית המציאות "רוקדים עם כוכבים" בקשת 12, וזכה במקום הראשון יחד עם הרקדנית נינה סולביוב. 2022 חבר בוועדה לתהליך בחירת המאמנים והמאמנות של המדינה. 2011 פרס הוז לספורט מטעם עיריית תל אביב-יפו בשנת 2015 נשא את דגל ישראל בטקס הפתיחה של המשחקים האירופיים בבאקו שבאזרבייג'ן 2022 לאחר הזכייה בתוכנית "רוקדים עם כוכבים", זכה להוקרה מחברת "סוויס סיסטם" (אותה הוא מייצג כפרזנטור) בהשקת כרית שינה חדשה שתקרא על שמו "אלצ'קו" ב-2015 נישא לבת זוגו אלה קליכמן, ולהם 2 ילדים. לומד בקריה האקדמית אונו לתואר ראשון בחינוך וחברה, עם התמחות בספורט. אתר האינטרנט הרשמי של אלכס שטילוב אלכס שטילוב, ברשת החברתית אינסטגרם אלכס שטילוב, באתר הוועד האולימפי הבין-לאומי אלכס שטילוב, באתר olympedia.org אלכס שטילוב, באתר התאחדות ההתעמלות הבין-לאומית אלכס שטילוב, באתר הוועד האולימפי בישראל אלכס שטילוב, במיזם "אישים" לתיעוד היצירה הישראלית סיפורי עלייה - אלכס שטילוב, בערוץ היוטיוב של משרד הקליטה רמי היפש, המתעמל שטילוב אופטימי לקראת המשך הקריירה, באתר הארץ, 23 באוקטובר 2006 דני בורשבסקי‏, רגליים על הקרקע, ציפיות בשמיים, באתר וואלה, 30 באוקטובר 2007 ניר שועלי, קרקע אוויר קרקע: אלכס שטילוב חולם על מדליה, באתר nrg‏, 18 בדצמבר 2008 רמי היפש, אלי שווידלר, אלכס שטילוב: סיפורו של המתעמל הישראלי הטוב בהיסטוריה, באתר הארץ, 6 באפריל 2009 אלי שווידלר, אליפות העולם בהתעמלות: שטילוב מועמד לזהב על הקרקע, באתר הארץ, 11 באוקטובר 2009 אורי טלשיר, אלי שווידלר, אלכס שטילוב: יותר כבד, יותר גבוה, יותר טוב, באתר הארץ, 24 בנובמבר 2010 רמי היפש, מדליית כסף לאלכס שטילוב, באתר הארץ, 13 במרץ 2011 עוזי דן, אלכס שטילוב - כבר הרבה מעבר להבטחה, באתר הארץ, 10 באפריל 2011 nrg מעריב, שטילוב בגמר הקרב-רב ותרגיל הקרקע, באתר nrg‏, 28 ביולי 2012 ערן נבון, "רואה זהב בעיניים", באתר ישראל היום, 26 באפריל 2013 ערן נבון, "אני יודע מה אני שווה. אני הולך על הזהב", באתר ישראל היום, 18 בנובמבר 2015 איתמר קציר, הוא שבר את כל הקירות בספורט הישראלי. כעת יכין את הקרקע לאלופים הבאים, באתר הארץ, 9 בדצמבר 2021 דודי פטימר, ‏"ידעתי להעריך כל שנייה": המתעמל אלכס שטילוב בריאיון פרישה, באתר מעריב אונליין, 14 בדצמבר 2021 ליאור שלו, ‏באתי ליהנות, ללמוד לרקוד ולצאת עם גביע, באתר ‏מאקו‏, 21 באפריל 2022 יאיר צוקר, ‏הישג ישראלי: ארד לאלכס שטילוב בתרגיל הקרקע באליפות אירופה, באתר דבר העובדים בארץ ישראל, 22 באפריל 2017 אורן אהרוני, ארבעה גמרים לישראל באליפות אירופה בהתעמלות מכשירים, באתר ynet, 10 באפריל 2019 אורן אהרוני, נצר לא עלתה לגמרים, שטילוב פרש מגמר הקרב רב, באתר ynet, 11 באפריל 2019 אורן אהרוני, ארטיום דולגופיאט זכה במדליית הכסף באליפות אירופה, באתר ynet, 13 באפריל 2019 נטע צ'חנובסקי, ‏אלוף אירופה לשעבר, זוכה "רוקדים עם כוכבים" ושופט בוועדה, באתר ‏מאקו‏, 12 באפריל 2022 אסי ממן, שטילוב יפרוש ויאמן את הסגל הצעיר בנבחרת, באתר ynet, 2 בדצמבר 2021 ערן סויסה, אלכס ונינה הם הזוג הזוכה ב"רוקדים עם כוכבים", באתר ישראל היום, 11 באפריל 2022 אתר קהילה של עיריית תל אביב-יפו בעקבות הזכייה ברוקדים עם כוכבים: אלכס שטילוב זוכה למחווה ייחודית, באתר https://tmi.maariv.co.il